SKRIFTLIG FORESPØRGSEL P-1886/02

af Giorgio Celli (Verts/ALE) til Kommissionen

(24. juni 2002)

Om: Fældning af bøgetræer i et område af fællesskabsbetydning i Abruzzo Nationalpark i Italien

Pescasseroli Kommune gav i sommeren 2001 ordre til fældning af to tusind store bøgetræer i lokaliteten Monte Ceraso Costa delle Vitelle, som befinder sig i Abruzzo, Lazio og Molise Nationalpark, der i sin helhed betragtes som et særligt bevaringsområde, kode nr. IT7120132, under betegnelsen Abruzzo Nationalpark (ministerielt dekret af 3. april 2000 med en oversigt over særlige bevaringsområder, jf. direktiv 79/409/EØF(1)).

Denne lokalitet er klassificeret som område af fællesskabsbetydning i ovennævnte ministerielle dekret af 3. april 2000 og figurerer i oversigten over de områder af fællesskabsbetydning, der er oprettet i overensstemmelse med direktiv 92/43/EØF(2) kode nr. IT7110050 under betegnelsen Bøgeskovene i Pescasserolidalen.

Fældningen af træerne skete med det formål at udvide skipisterne og bygge snemaskiner, men projektet blev ikke tilladt af komitéen for bevarelse af parken (PNALM) og var ikke omtalt i aftalen mellem den og kommunen vedrørende tilpasning af skipisterne.

Nationalparkens ledelse har sørget for en undersøgelse og fotografisk dokumentation af hele den alvorlige miljøødelæggelse, der er sket i dét, der både er et særligt bevaringsområde og en lokalitet af fællesskabsbetydning. Endvidere er der sket anmeldelse af overtrædelse af fællesskabsretten, som er blevet registreret af Kommissionens Generalsekretariat under nummer 2001/5049, SG(2001) A11727.

Har Kommissionen kendskab til ovennævnte forhold? Vil Kommissionen kontrollere, om projekterne er i overensstemmelse med bestemmelserne vedrørende miljøkonsekvensvurdering, og om indvirkningerne af det udførte arbejde er blevet evalueret? Agter Kommissionen at træffe hensigtsmæssige foranstaltninger desangående, navnlig med henblik på genskabelse af det ødelagte område?

(1) EFT L 103 af 25.4.1979, s. 1.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(23. juli 2002)

Artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter rummer bestemmelser om beskyttelse af lokaliteter af fællesskabsbetydning, der i henhold til den procedure, der er fastsat i direktivet, skal udpeges som særlige bevaringsområder. Disse forpligtelser påhviler medlemsstaternes myndigheder på både nationalt, regionalt og lokalt plan.

Specielt hedder det i artikel 6, stk. 3, at alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

Ovennævnte bestemmelse gælder for lokaliteter af fællesskabsbetydning i henhold til Rådets direktiv 92/43/EØF og for særligt beskyttede områder i henhold til Rådets direktiv 79/409/EØF af 2. april 1979 om beskyttelse af vilde fugle. Den er ikke fuldt ud bindende for foreslåede lokaliteter af fællesskabsbetydning i henhold til Rådets direktiv 92/43/EØF, eftersom der her er tale om lokaliteter, som er foreslået udpeget af medlemsstaterne, men endnu ikke optaget på en officiel liste over lokaliteter af fællesskabsbetydning, som er fastsat af Kommissionen. Dog er medlemsstaterne i forbindelse med de foreslåede lokaliteter forpligtet til at handle på en sådan måde, at direktivets målsætninger ikke tilsidesættes og derfor sikre, at der træffes foranstaltninger til forebyggelse af enhver forringelse af de foreslåede lokaliteter.

Parco nazionale d'Abruzzo IT7120132 er et særligt beskyttet område i henhold til Rådets direktiv 79/409/EØF, og Faggete della conca di Pescasseroli IT7110050 er en foreslået lokalitet af fællesskabsbetydning i henhold til Rådets direktiv 92/43/EØF. Derfor er disse lokaliteter omfattet af ovennævnte forpligtelser.

Kommissionen har allerede indledt en officiel klagesag på grund af den situation, det ærede medlem omtaler, og har sendt de italienske myndigheder et brev med anmodning om oplysninger i denne sag. Det italienske svar herpå er ved at blive gennemgået, og Kommissionen vil tage de nødvendige skridt til at sikre, at fællesskabsretten overholdes.